I 2016 besluttede Nordjyllands Politi at fjerne den faste bemanding på nærpolitistationen i Brønderslev. Dén beslutning fik de handlende i byen til at træffe en beslutning om at sikre sig på anden vis. - Førhen havde vi jo en privat ordning med en vagt, der kørte i byen, men det har vi ikke længere, siger Trine Dolbak, der er formand for Brønderslev Handel. Nu vender pilen så den anden vej. Nordjyllands Politi har besluttet, at der senere i år igen skal være fast bemanding i den gule bygning nær Rhododendronparken. I forvejen var det besluttet i politiforliget, der gælder for perioden 2021-2023, at der skulle placeres en nærpolitistation i selve kommunen, og der faldt valget altså på Brønderslev. - Vi har set på det ud fra en politimæssig vinkel, hvor det vil give mest mening at lægge en nærpolitistation, siger politidirektør Anne Marie Roum Svendsen. Udover Brønderslev bliver der også placeret en nærpolitistation i Aars, og der vil være fem lokalbetjente fast tilknyttet de to stationer. Her vil de blandt andet fokusere på forebyggelse af kriminalitet. - De skal tage kontakt til skoler, samarbejde med socialforvaltningen og have fat i nogle af de unge, der skaber utryghed. Men jeg forestiller mig også, at det er vores nærpoliti, der kommer ud til nogen, der anmelder et indbrud, siger Anne Marie Roum Svendsen. De to nærpolitistationer vil være bemandet mindst 15 timer om ugen. Et timetal, der overraskede borgerne på gaden i Brønderslev. Men også formanden for Brønderslev Handel kunne tænke sig lidt flere timer - på nogle bestemte tidspunkter. - Måske til klokken 19-20 stykker, så man havde åbningstiden ud og også lidt ud på aftenen. Dét ville være en god ide, siger Trine Dolbak. Hos Nordjyllands Politi har man endnu ikke lagt sig fast på, hvordan de mindst 15 ugentlige timer skal fordeles. - Nu har vi ikke åbnet stationen endnu, så der er også lidt arbejde foran os for at se, hvordan vi tilrettelægger det bedst muligt. Hvis det viser sig, at borgerne ikke kommer på de tidspunkter, hvor der er åbent, så må vi jo kigge på det, siger Anne Marie Roum Svendsen.

Opsummering:
Som formand for Brønderslev Handel er Trine Dolbak tilfreds med, at der igen bliver udstationeret lokalbetjente i Brønderslev. Men hun - og borgerne i byen - havde håbet på flere timers ugentlig dækning.